Komisija norėjo, kad būtų atliktas įrodymais pagrįstas įvertinimas, kiek Reglamento (EB) Nr. 765/2008 nuostatos dėl rinkos priežiūros yra veiksmingos, efektyvios, aktualios, suderintos ir padėjo pasiekti ES pridėtinės vertės. Vertinimo rezultatai padės imtis veiksmų, kuriais būtų galima sustiprinti pastangas kovojant su reikalavimų neatitinkančių gaminių patekimu į bendrąją rinką.

1.1.Konsultacijų metodai ir priemonės

Su rinkos priežiūros institucijomis konsultuotasi ekspertų grupės gaminių vidaus rinkos klausimais posėdžiuose 2016 m.

2016 m. birželio 17 d. Komisija surengė suinteresuotųjų subjektų konferenciją, kurioje galėjo dalyvauti visi susidomėję asmenys.

2016 m. liepos 1 – spalio 31 d. vyko viešos konsultacijos visomis oficialiomis ES kalbomis tam skirtame Europa tinklapyje. Europos įmonių tinklas ragino ir rėmė MVĮ dalyvavimą šiose konsultacijose.

2.KONSULTACIJŲ REZULTATAI

2.1.Ekspertų grupės gaminių vidaus rinkos klausimais rinkos priežiūros grupė

Ekspertų grupės gaminių vidaus rinkos klausimais rinkos priežiūros grupė pastaruosius posėdžius surengė 2016 m. vasario 1 d., 2016 m. spalio 21 d. ir 2017 m. kovo 31 d.

Pirmajame posėdyje Komisija priminė iššūkius, apie kuriuos rinkos priežiūros institucijos pranešė nacionalinėse veiklos apžvalgose ir vertinimuose 2010–2013 m. Išsamus ekspertų grupės gaminių vidaus rinkos klausimais dokumentas pridedamas prie poveikio vertinimo (2 priedas).

2016 m. spalio 21 d. posėdyje Komisija informavo jo dalyvius apie esamą vykdymo užtikrinimo ir atitikties iniciatyvos padėtį ir paaiškino, kad buvo siekiama gauti grįžtamosios informacijos apie nagrinėjamų idėjų tinkamumą. Išsamus protokolas pateikiamas čia http://ec.europa.eu/transparency/regexpert/index.cfm?do= groupDetail.groupDetailDoc&id=28611 .

2017 m. kovo 31 d. posėdyje daugiausia dėmesio skirta pasiūlymui dėl teisės akto, visų pirma – šiems aspektams: kaip sustiprinti valstybių narių bendradarbiavimą, sukurti vienodą ir pakankamą rinkos priežiūros lygį ir užtikrinti geresnę į Europos rinką importuojamų gaminių sienų kontrolę.

2.2.Muitinės ekspertų grupės posėdžiai

Balandžio 22 d. posėdžiavusiai Muitinės ekspertų grupei buvo pranešta apie pradedamą vykdymo užtikrinimo ir atitikties iniciatyvą. Muitinės institucijos buvo pakviestos dalyvauti konsultacijose ir pateikti savo nuomonę dėl galimų iššūkių ir veiksmų, kurių reikia imtis.

2016 m. gruodžio 1 d. posėdį surengė Muitinės veiksmų sveikatos, kultūros paveldo, aplinkos ir gamtos apsaugos srityje ekspertų grupė (PARCS ekspertų grupė), kad aptartų gaminių saugą ir atitikties kontrolę. Posėdyje Komisija pristatė Reglamento (EB) Nr. 765/2008 peržiūros padėtį.

2.3.Suinteresuotųjų subjektų konferencija

2016 m. birželio 17 d. surengtas suinteresuotųjų subjektų renginys, siekiant nustatyti pagrindines su atitiktimi bei geresniu vykdymo užtikrinimu bendrojoje rinkoje susijusias problemas ir nustatyti galimus tolesnius veiksmus. Renginyje dalyvavo 144 dalyviai, atstovaujantys įmonėms (62), nacionalinėms institucijoms (60) ir kitiems subjektams (22). Išsamus konferencijos protokolas pateikiamas čia http://ec.europa.eu/DocsRoom/documents/17963 .

2.4.Viešos konsultacijos

Per viešas konsultacijas numatyta internetine forma gauti 239 atsakymai. Per viešas konsultacijas gautų atsiliepimų pasiskirstymo skaičiai ir procentiniai dydžiai nustatyti remiantis klausimynų, užpildytų naudojant ES apklausų priemonę, skaičiumi. Į kitus suinteresuotųjų subjektų per viešas konsultacijas pateiktus atsakymus buvo atsižvelgta, tačiau jie nebuvo įtraukti į statistiką.

Konsultacijas sudarė penkios dalys. Kadangi privaloma buvo tik B1 dalis, kituose skyriuose atsakymų buvo mažiau. Todėl B2 skyriuje atsakymus pateikė 80 proc. respondentų, B3 – 66 proc., B4 – 80 proc., B5 – 84 proc.

Visi šioje suvestinėje pateikti statistiniai duomenys pagrįsti duomenimis, surinktais iš kiekvieno skyriaus atsakymų. Išsamūs kiekvienos kategorijos statistiniai duomenys pateikiami poveikio vertinimo 2 priede.